section_heading: Opis
paragraph_text: Temeljene na Projektu 1134 Berkut krstarice klase Kresta II neznatno su izmijenjene kako bi ih se bolje prilagodilo novoj ulozi i novom naoružanju. U odnosu na originalni projekt u Projektu 1134 A Berkut-A trup je produžen za 4 metara na 158,5 metara. Širina trupa ostala je 16,8 metara, i gaz 6,8 m. Pramčani dio ostao je gotovo istovjetan, osim što je dvostruki lanser PZO raketnog sustava Volna zamijenjen dvostrukim lanserom PZO raketnog sustava Štorm (SA-N-3 Goblet). Lanser istog sustava postavljen je i na krmeni dio broda. Veća izmjena napravljena je na mjestu gdje su stajali dvostruki lanseri protubrodskih projektila P-35 Reduit. Kako su na njihovo mjesto postavljena dva fiksna četverostruka lansera za protupodmorničke projektile Metel (SS-N-14 Silex) paluba je zakošena kako bi se lanseri postavili pod odgovarajući kut. Bitne su izmjene obavljene na središnjem jarbolu i dimnjaku kako bi se osigurao prostor za smještaj antena novih radarskih sustava. Osim tih izmjena središnji dio broda nije bitno promijenjen. Najveća promjena na krmi odnosila se na podizanje helikopterske platforme u visinu glavne palube. Kako nije mijenjana visina helikopterskog hangara helikopter Ka-25 se pri uvlačenju u hangar mora spustiti za visinu jedne palube.<br> Produljenje trupa i novo naoružanje povećalo je istisninu na 6200 tona, te je puna istisnina povećana na 7700 tona. Takva minimalna razlika u odnosu na krstarice klase Kresta I nije zahtijevala izmjenu u pogonskom sustavu. Stoga je zadržan parni pogonski sustav s četiri TV-12 bojlera ukupne snage 91 000 KS (66,16 MW), koji je prvi put iskorišten još na razaračima klase Kashin. Zadržana je i vršna brzina od 32 čvora (neki zapadni izvori navode vršnu brzinu od 34 čvora). U brodske spremnike goriva moglo se staviti 1830 tona nafte što je bilo dovoljno za 2400 nautičkih milja (4320 km) pri konstatnoj brzini od 32 čvora. Pri brzini krstarenja od 18 čvorova doplov im je bio 5200 nautičkih milja (9360 km).